Αθήνα, 24 Σεπτεμβρίου 2014

Αρ. πρωτ : ΓΑ 2443

Προς

Ομοσπονδίες- μέλη ΕΣΕΕ

Έδρες τους

ΘΕΜΑ: ΕΝΑΡΞΗ ΛΕΙΤΟΥΡΓΙΑΣ ΤΟΥ «ΔΙΚΗΓΟΡΟΥ ΤΟΥ ΕΜΠΟΡΟΥ»

Αγαπητοί Συνάδελφοι,

Κατά την χθεσινή Συνέντευξη που παραχώρησε στα μέσα μαζικής ενημέρωσης, ο Πρόεδρος της ΕΣΕΕ κ. Βασίλης Κορκίδης ανακοίνωσε και επίσημα την απόφαση του Διοικητικού Συμβουλίου της Συνομοσπονδίας, που ελήφθη στις 3 Σεπτεμβρίου, για την δημιουργία του «Δικηγόρου του Εμπόρου».

Όπως γνωρίζετε, η ΕΣΕΕ σε αναζήτηση παροχής περισσότερων υπηρεσιών προς τον πληττόμενο από την κρίση έμπορο/επιχειρηματία, ιδιαίτερα μετά την πολύ επιτυχημένη δράση της Υπηρεσίας Υποστήριξης Μικρομεσαίων Επιχειρήσεων, έχει προχωρήσει σε επαφές με τον «Συνήγορο του Πολίτη», προκειμένου να δημιουργηθεί είτε ως αυτοτελής αρχή, είτε ως τμήμα του «Συνηγόρου του Πολίτη», ο «Συνήγορος του Επιχειρηματία». Στις αρμοδιότητες αυτής της πρωτοβουλίας, έχουμε προτείνει να είναι η παροχή οδηγιών προς τους επιχειρηματίες, όχι μόνο σε σχέση με τις επαφές και συναλλαγές τους προς το κράτος αλλά και για τις ιδιωτικές τους διαφορές.

Μέχρι όμως να ολοκληρωθεί ο σχεδιασμός και η ίδρυση του νέου φορέα, το Διοικητικό Συμβούλιο αποφάσισε να δημιουργήσει τον **«Δικηγόρο του Εμπόρου»**, όπου η νομική μας υπηρεσία θα προσφέρει κατευθυντήριες οδηγίες προς τους εμπόρους και μικρομεσαίους επιχειρηματίες.

Συγκεκριμένα, η νομική υπηρεσία της Συνομοσπονδίας:

* Κάθε Πέμπτη από 10 π.μ. έως 2 μ.μ. θα δέχεται τους συναδέλφους στα γραφεία της ΕΣΕΕ (Μητροπόλεως 42, Σύνταγμα – Αθήνα).
* Κάθε Τρίτη, από 10 π.μ. έως 2 μ.μ. θα λειτουργεί διαδικτυακή σύνδεση μέσω skype, για τους συναδέλφους που ενδιαφέρονται, στην διεύθυνση αναζήτησης «Νομική Υπηρεσία ΕΣΕΕ» (στα ελληνικά), ενώ θα έχουν την δυνατότητα να υποβάλλουν τα ερωτήματά τους και εγγράφως στην ηλεκτρονική διεύθυνση diki@esee.gr.

Το νομικό τμήμα της ΕΣΕΕ θα παρέχει νομική εκτίμηση ή κατεύθυνση σε ζητήματα που απασχολούν τους εμπόρους και προκύπτουν κατά την άσκηση της επιχειρηματικής τους δραστηριότητας. Η απάντηση θα δίνεται άμεσα όταν υπάρχει αυτή η δυνατότητα ή το αργότερο μέσα σε ένα χρονικό διάστημα 15 ημερών ανάλογα με τη βαρύτητα ή πολυπλοκότητα του ερωτήματος. Ανάλογα με το αντικείμενο ή την φύση της υπόθεσης, αυτή θα μπορεί να παραπεμφθεί στις αντίστοιχες δομές – της Υπηρεσίας Υποστήριξης της ΕΣΕΕ όπου οι συνεργάτες του προγράμματος

υποστήριξης μικρομεσαίων επιχειρήσεων *«Στα δύσκολα μαζί»* θα παρέχουν τις κατάλληλες συμβουλές.

Ο «Δικηγόρος του Εμπόρου» αντιμετωπίζεται ήδη με ενδιαφέρον από τους συναδέλφους, δεδομένου ότι έχουμε ήδη αρχίσει να λαμβάνουμε τηλεφωνήματα και ηλεκτρονικά μηνύματα, ωστόσο η πλήρης λειτουργία του θα ξεκινήσει στα γραφεία της ΕΣΕΕ από την **Πέμπτη 2 Οκτωβρίου 2014**.

Παρακαλούμε να ενημερώσετε σχετικά τους Εμπορικούς Συλλόγους μέλη σας και του συναδέλφους που ενδιαφέρονται να ακούσουν την γνώμη των νομικών μας συμβούλων, ώστε να προσέλθουν στην ΕΣΕΕ ή να επικοινωνήσουν μέσω skype και ηλεκτρονικού ταχυδρομείου, κατά τις παραπάνω αναφερόμενες ημέρες και ώρες.

**Συναδελφικά,**

**Ο Πρόεδρος Ο Γενικός Γραμματέας**

**Βασίλης Κορκίδης Γιώργος Καρανίκας**